COVID-19 ak Eviksyon (mete moun deyò nan kay): Mèt kay la pa dwe eseye mete w deyò | MassLegalHelp
Kreyòl Ayisyen » Enfòmasyon Legal Bazik » Sante e sante mantal » COVID-19 » Lojman » Fèmen moun deyò ak koupe sèvis piblik yo
COVID-19 ak Eviksyon (mete moun deyò nan kay): Mèt kay la pa dwe eseye mete w deyò
Pwodwi pa Northeast Legal Aid and Massachusetts Law Reform Institute
Revize 27 mars 2020
Nan dat 10 mas 2020 Gouvènè Baker te deklare yon eta dijans pou ede anpeche viris COVID-19 pwopaje. Depi lè sa a, tribinal Massachusetts yo te redwi fonksyonman yo epi yo sèlman ouvri pou plent y ap depoze an ijans yo. Sa vle di yo sispann di pifò ka eviksyon yo.
Men si mèt kay la fèmen w deyò oswa l koupe chofaj ou, sa se yon ijans. Rele tribinal la imedyatman.
Chache konn ki tribinal ki sèvi kominote w la. Al gade nan Housing Court Locations (Kote tribinal pou zafè kay yo ye)
Housing Court telephone numbers (Nimewo telefòn tribinal kay yo)
Fèmti tanporè tribinal akòz COVID-19
Kisa m dwe fè si mèt kay la ap eseye mete m deyò epi koupe chofaj kote m rete a?
Mèt kay ou a dwe jwenn pèmisyon yon tribinal anvan l mete w deyò ak fè w soti nan kay la. Si mèt kay la pa gen pèmisyon yon tribinal, li ilegal pou mèt kay ou a :
Mete afè w deyò nan apatman w lan,
Chanje kadna a, sa yo rele « fèmen w deyò »
Koupe sèvis piblik ou yo, sa yo rele « koupe sèvis piblik, » oswa
Entèfere yon mwayen oswa on lòt nan fason w ap itilize apatman an.
Si mèt kay la fè nenpòt nan bagay sa yo, ou gen dwa epi ou ka pran mezi pou w anpeche l fè bagay sa yo.
Yon tribinal ka pran sanksyon kont mèt kay la pou aksyon ilegal sa yo, tankou fè l peye w, omwens, 3 mwa lwaye, plis nenpòt frè tribinal ak frè avoka.
Fèmen moun deyò ka legal
Kèkfwa fèmen moun deyò legal. Si ko-lokatè w la oswa moun ki rete nan menm apatman avè w la te di mèt kay la li bezwen yo pwoteje l kont ou oswa si yon moun nan kay ou a gen yon enjonksyon 209A (desizyon tribinal) ki mande pou w rete lwen l, li kapab legal pou yo fèmen w deyò.
E Si mèt kay la fèmen m deyò oswa koupe sèvis piblik mwen yo
Ou ka bezwen pran youn oswa plizyè nan mezi ki anba yo. Ou pa bezwen fè yo nan lòd sa a.
Kontakte mèt kay la
Di l, « sa w fè a ilegal. M ap rele lapolis oswa m ap rele tribinal la si w pa kite m tounen oswa si w pa ouvè sèvis piblik mwen yo imedyatman. »
Rele lapolis
Si w pa kapab rezoud pwoblèm lan dirèkteman avèk mèt kay la, rele lapolis la epi rapòte sa mèt kay la fè a.
Yon ofisye polis ka fè yon ti dyalòg ak mèt kay la epi sa ka ase pou konvenk li pou l sispann aktivite ilegal la.
Anpil polis ap di mèt kay la, fèmen deyò a san yon desizyon tribinal se yon bagay ki kont lalwa epi mèt kay la ap oblije kite w tounen nan kay la.
Si yon ofisye polis di w yo pa ka mele nan koze sa a paske dispit ou a se yon koz « sivil » se pa yon koz « kriminèl, » montre l feyè sa a epi mande l pou l rele yon sipèvizè pou konfime lwa a.
Rele Tribinal la
Si mèt kay la refize kite w tounen nan kay la oswa refize ouvri sèvis piblik yo, rele tribinal la imedyatman! Di grefye a ou « gen yon ijans. » Eksplike sa mèt kay la fè a. Mande grefye a yon desizyon ki pou mande mèt kay la pou l sispann aktivite ilegal la. Tribinal ka pran desizyon pou mèt kay la kite w tounen nan apatman w lan epi ouvè sèvis piblik ou yo.
Pou èd
Kontakte yon òganizasyon ki bay èd jiridik nan lokalite a oswa òganizasyon lokatè yo nan zòn ou rete a:
Otè yo: Molly Lovell - Northeast Legal Aid, Annette Duke and Andrea Park - Massachusetts Law Reform Institute
« Dwa lokatè yo
Pwopriyetè kay yo »